Viskupič, Jozef, poslanec NR SR (2014-12-04):
Ďakujem. Keďže je pravdou, že sme light, veľmi ľahko konzultovali predmetný návrh zákona s pánom spravodajcom, chcel by som iba doplniť, že v priebehu času sme dostali stanovisko aj Európskej centrálnej banky k tomuto návrhu zákona a presne ten spomínaný rozpor – fakultatívnosť, obligatórnosť. Ja by som si dovolil veľmi kratučko zacitovať a potom možno aj poskytnúť toto stanovisko Európskej centrálnej banky k predmetnej a navrhovanej zmene. Čiže Európska centrálna banka sa k účelu návrhu zákona vyjadruje takto: „V návrhu zákona sa ustanovuje, že ku každému návrhu zákona predloženému slovenskému parlamentu, ktorý podlieha povinnej konzultácii s inštitúciou Únie, podľa primárneho práva, sa má priložiť stanovisko vydané touto inštitúciou Únie. Ak návrh zákona podáva poslanec alebo výbor, konzultácie s príslušnou inštitúciou Únie má na žiadosť daného poslanca alebo výboru parlamentu zabezpečiť kancelária slovenského parlamentu. To isté platí v prípade pozmeňujúcich alebo doplňujúcich návrhov k návrhom zákona, ktoré sú predmetom rokovania slovenského parlamentu v predmetnej veci. Okrem toho môže poslanec alebo iný navrhovateľ pozmeňujúceho alebo doplňujúceho návrhu navrhnúť, aby sa rokovanie vo veci prerušilo až dovtedy, kým k nej nezaujme stanovisko príslušná inštitúcia Únie, v tomto prípade Európska centrálna banka.“ Z konzultácie s ECB ohľadom návrhov vnútroštátnych právnych predpisov podaných poslancami alebo výbormi parlamentu, zo stanoviska ECB. „Povinnosť konzultovať s ECB ohľadom návrhu vnútroštátnych predpisov patriacich do pôsobnosti ECB vyplýva z čl. 127 ods. 4 čl. 282 ods. 5 Zmluvy o fungovaní Európskej únie a z rozhodnutia Rady 98/415/ES. Cieľom úpravy rokovacieho poriadku slovenského parlamentu je zabezpečiť riadne a včasné predloženie príslušných ustanovení vnútroštátnych právnych predpisov, a to v súčinnosti na základe konzultácie s ECB. Táto úprava je v súlade s čl. 4 predmetného rozhodnutia, v ktorom sa vyžaduje, aby každý členský štát prijal opatrenie potrebné na zabezpečenie účinného uplatňovania ustanovení tohto rozhodnutia. Keďže poslanci a výbory parlamentu majú na Slovensku právomoc navrhovať zákony, ECB víta, že rokovací poriadok slovenského parlamentu by mohol byť upravený aj touto úpravou s cieľom zabezpečiť, aby boli ECB predkladané na konzultácie návrhy zákonov alebo pozmeňujúce alebo doplňujúce návrhy patriace do pôsobnosti Európskej centrálnej banky, ktoré podávajú poslanci a výbory parlamentov. Touto zmenou sa zohľadní aj situácia spomenutá v dôvodovej správe zákona, obšírne vyjadrenej, v ktorej každý určitý návrh zákona predložený do slovenského parlamentu patrí do pôsobnosti ECB, ale v priebehu rokovania sú k návrhu zákona predložené pozmeňujúce alebo doplňujúce návrhy, ktoré sa takisto týkajú citovaných záležitostí. Preto by bolo vhodné, aby na základe navrhovaného procesného upravenia rokovacieho poriadku pri vnútroštátnom predpise sa mohla ECB vyjadriť a respektíve by bolo rokovanie o danom bode pozastavené, až kým ECB nevydá stanovisko. Slovenský parlament musí mať možnosť zmysluplne zvážiť stanovisko ECB pred záverečným hlasovaním o návrhu vnútroštátneho predpisu.“ Toto stanovisko bolo uverejnené na internetovej stránke ECB a doručené aj do Kancelárie Národnej rady. Takže na toto stanovisko sme čakali. Ja vítam aj tú možnosť, ktorú hovoril pán spravodajca, že by sme mohli v tejto veci počkať. Ja, možno po dohode so spolunavrhovateľom Jozefom Kollárom zvážime tento krok a možno aj s konzultáciou s novým vedením parlamentu, respektíve s gestorským ministerstvom, v tomto prípade ministerstvom financií, skúsime predložiť takú úpravu, aby sme tento procesný krok z nášho rokovacieho poriadku, alebo aby sme ho doplnili tak, aby bolo všetko v súlade s primárnym právom Európskej únie. Ďakujem.